Dvije predstave na online repertoaru BNP- Zenica tokom vikenda

Tokom vikenda Bosansko narodno pozorište Zenica nastavlja sa praksom prikazivanja online repertoara putem svog Youtube kanala BNP Zenica. I ovoga puta, predstave će biti dostupne za gledanje tokom cijelog vikenda.

U subotu, 11. aprila od 11 sati najmlađa pozorišna publika će imati priliku da pogleda predstavu „Put do čarolije“ nastalu prema tekstu Vladimira Đorđevića, u režiji Miroljuba Mijatovića i u produkciji Dječije, omladinske i lutkarske scene Bosanskog narodnog pozorišta Zenica. Premijera predstave je odigrana 13. septembra 2012. godine. U predstavi igraju Anđela Ilić i Miroljub Mijatović, a izvođači muzike na sceni su Lana Zablocki i Abidin Čolaković.

Isti dan od 19.30 sati će putem Youtube kanala BNP Zenica biti dostupna predstava „Umišljeni bolesnik“ nastala prema tekstu Jean-Batiste Poquelina Moliera, u režiji Adisa Bakrača i u produkciji Bosanskog narodnog pozorišta Zenica. Premijerna izvedba predstave je odigrana 22. decembra 2005. godine. U predstavi igraju: Haris Burina, Radmila Preininger, Sabina Kulenović, Snežana Vidović, Nakib Abdagić, Predrag Jokanović, Muhamed Bahonjić, Miroljub Mijatović, Ištvan Gabor, Kristijan Krezić, Mugdim Avdagić i Faketa Salihbegović-Avdagić.

Linkovi predstava će biti dostupni i na Instagram i na Facebook profilu Bosanskog narodnog pozorišta Zenica.